[pic] | COMISIA COMUNITĂŢILOR EUROPENE |

Bruxelles, 25.7.2007

COM(2007) 460 final

2000/0212 (COD)

AVIZ AL COMISIEI în conformitate cu articolul 251 alineatul (2) paragraful al treilea litera (c) din Tratatul CE, privind modificările aduse de Parlamentul European poziţiei comune a Consiliului cu privire la propunerea de

REGULAMENT AL PARLAMENTULUI EUROPEAN ŞI AL CONSILIULUI privind serviciile publice de transport feroviar şi rutier de călători

DE MODIFICARE A PROPUNERII COMISIEIîn conformitate cu articolul 250 alineatul (2) din Tratatului CE

2000/0212 (COD)

AVIZ AL COMISIEI în conformitate cu articolul 251 alineatul (2) paragraful al treilea litera (c) din Tratatul CE, privind modificările aduse de Parlamentul European poziţiei comune a Consiliului cu privire la propunerea de

REGULAMENT AL PARLAMENTULUI EUROPEAN ŞI AL CONSILIULUI privind serviciile publice de transport feroviar şi rutier de călători

1. Introducere

În conformitate cu articolul 251 alineatul (2) paragraful al treilea litera (c) din Tratatul CE, Comisia emite un aviz cu privire la modificările propuse de Parlamentul European în a doua lectură. Comisia îşi prezintă în continuare avizul privind cele 19 modificări propuse de Parlament.

2. Context

Data transmiterii propunerii revizuite către Parlamentul European şi Consiliu [COM (2005) 319 – final – 2000/0212 (COD)] | 22 iulie 2005 |

Data avizului Comitetului Regiunilor | 16 februarie 2006 |

Data avizului Comitetului Economic şi Social European | 17 mai 2006 |

Data avizului Parlamentului European în prima lectură cu privire la propunerea iniţială COM (2000) 7 | 14 noiembrie 2001 |

Data adoptării poziţiei comune | 11 decembrie 2006 |

Data avizului Parlamentului European în a doua lectură | 10 mai 2007 |

3. OBIECTUL PROPUNERII

Propunerea în cauză urmăreşte să înlocuiască un regulament adoptat în 1969, care constituie şi în prezent cadrul comunitar de reglementare aplicabil în sectorul transportului public terestru de călători[1]. Mediul economic al sectorului transportului public terestru de călători a înregistrat schimbări profunde faţă de 1969. Acest regulament a devenit inadecvat şi constituie o sursă de incertitudine juridică, care a condus deja la creşterea numărului de litigii.

Pe baza constatării inadecvării cadrului legislativ comunitar, pe de o parte, şi în vederea dinamizării eficacităţii şi calităţii serviciilor, pe de altă parte, Comisia a prezentat în septembrie 2000 o propunere de regulament al Parlamentului European şi al Consiliului[2], care să înlocuiască regulamentul din 1969.

Ulterior adoptării în noiembrie 2001 a avizului Parlamentului European în primă lectură, Comisia a prezentat în februarie 2002 o propunere modificată. Cu toate acestea, având în vedere diferenţe mari între experienţele de deschidere a pieţelor înregistrate în statele membre, Consiliul nu a putut să îşi continue activităţile.

Pentru a rezolva aceste dificultăţi şi pentru a concilia poziţiile diferite exprimate în Parlamentul European şi în Consiliu cu privire la acest dosar, dar şi pentru a ţine seama de hotărârea Curţii de Justiţie a Comunităţilor Europene în cauza Altmark[3], Comisia a adoptat în iulie 2005 o propunere revizuită de regulament, care înlocuieşte propunerea modificată din 2002.

Această propunere se bazează în special pe o simplificare a abordării legislative, pe o mai mare flexibilitate în organizarea serviciilor publice de transport, precum şi pe o mai bună aplicare a principiilor subsidiarităţii şi transparenţei.

Propunerea urmăreşte să reglementeze modalităţile de intervenţie a autorităţilor competente în sectorul serviciilor publice de transport terestru de călători. În acest scop, propunerea defineşte modalităţile de compensare a obligaţiilor de serviciu public şi de atribuire a drepturilor exclusive în acest sector. Propunerea generalizează contractualizarea şi transparenţa sporită a raporturilor dintre autorităţile publice şi operatorii de transport. În acelaşi timp, în conformitate cu cererea exprimată de Parlamentul European, această propunere recunoaşte pentru prima dată libertatea de alegere a autorităţilor locale în materie de organizare a transportului public. Propunerea stabileşte un cadru clar, atât în ceea ce priveşte posibilitatea recurgerii la licitaţii pentru contractele de servicii publice, cât şi în ceea ce priveşte posibilitatea autorităţilor competente de a furniza aceste servicii în mod direct sau prin intermediul unui operator intern.

4. Avizul Comisiei privind modificările adoptate de Parlamentul European

Dosarul a făcut obiectul unor negocieri interinstituţionale care vor permite încheierea sa în a doua lectură. Modificările adoptate de Parlamentul European se referă la precizări tehnice, dar şi la aspecte mai substanţiale. Posibilităţile de subcontractare sunt reglementate şi limitate pentru a se garanta că, în orice circumstanţe, titularul contractului asigură o parte majoră a serviciilor de transport. Nivelul pragurilor de atribuire directă a contractelor de transport către întreprinderile mici şi mijlocii este uşor ridicat şi se modifică de la valoarea anuală de 1,7 MEUR la 2 MEUR. Sunt introduse mecanisme care asigură posibilitatea recursului judiciar. În cele din urmă, modificările determină, de asemenea, o micşorare a perioadelor de intrare în vigoare şi de tranziţie ale regulamentului, de la 36 la 24 de luni, respectiv de la 12 la 10 ani. Comisia poate accepta toate modificările adoptate de Parlamentul European în a doua lectură.

5. Concluzie

În temeiul articolului 250 alineatul (2) din Tratatul CE, Comisia îşi modifică propunerea în conformitate cu cele menţionate anterior.

[1] Regulamentul (CEE) nr. 1191/69 al Consiliului din 26 iunie 1969 (JO L 156, 28.6.1969, p.1) privind acţiunea statelor membre în ceea ce priveşte obligaţiile inerente noţiunii de serviciu public în domeniul transportului feroviar, rutier şi pe căi navigabile interioare. Regulament, astfel cum a fost modificat ultima dată prin Regulamentul (CEE) nr. 1893/91 (JO L 169, 29.6.1991, p. 1).

[2] COM (2000)7 final - 2000/0212 (COD), modificată prin COM(2002)107 final

[3] Hotărârea din 24 iulie 2003 în cauza C-280/00, Altmark Trans GmbH şi Regierungspräsidium Magdeburg/Nahverkehrsgesellschaft Altmark GmbH.